Samstarf við skapandi greinar í Safnahúsi Borgarfjarðar Á sumardaginn fyrsta , fimmtudaginn 21. apríl verður mikið um að vera í Safnahúsinu í Borgarnesi . Opnuð verður m.a. óvenjuleg sýning og haldnir óvenjulegir tónleikar . Tónleikarnir eru samstarfsverkefni Safnahúss og Tónlistarskóla Borgarfjarðar og hefur það fengið heitið Sumarbragur . Það fer þannig fram að í Safnahúsi eru teknir saman textar eftir höfunda úr héraði sem nemendur skólans fá síðan í hendur og semja lög við . Þau eru síðan flutt á tónleikunum og oft eru það tónskáldin sjálf sem standa að flutningnum . Þetta er í fjórða sinn sem stofnanirnar tvær standa fyrir þessari listsköpun ungs fólks og hefur það vakið talsverða athygli . Markmið þess eru samkvæmt menningarstefnu Borgarbyggðar , að hvetja til listsköpunar og miðla þekkingu um menningararfinn . Samfélagssjóður Verkfræðistofunnar Eflu styrkir verkefnið . Hinn viðburður dagsins er opnun á sýningu á myndum eftir Sigurjón Einarsson ljósmyndara . Sigurjón hefur fylgst með nokkrum refaveiðimönnum í vetur og tekið myndir í umboði Safnahúss . Hér er því stefnt saman ljósmyndalist og aldagamalli atvinnuhefð . Refaveiðimenn vinna einir og störf þeirra eru bæði sérstök og mikilvæg íslenskum landbúnaði . Afar fróðlegt er að fá innsýn í þennan heim . Þetta er fyrsta sýning Sigurjóns . Hann er fæddur í Hafnarfirði 1969 sonur Einars Gíslasonar frá Reykjavík og Kristrúnar Guðmundsdóttur frá Skáleyjum . Sigurjón var alinn upp við veiðiskap bæði á stöng og byssu en ljósmyndun tók yfirhöndina fyrir um tíu árum síðan . Hann flutti á Hvanneyri árið 1999 með fjölskyldu sína og stundaði þar nám á umhverfissipulagsbraut . Hann hefur ætíð haft áhuga á fuglum , sem og náttúru landsins alls . Ljósmyndun hefur alla tíð verið áhugamál en fyrst fyrir alvöru eftir að stafræna tæknin ruddi sér til rúms . Undanfarin ár hef hann lagt nokkuð upp úr því að mynda refi bæði um sumar og að vetri og hyggst stunda það áfram næstu árin . Sýningin nýtur styrks frá Uppbyggingarsjóði Vesturlands . Þess má geta að þennan sama dag verður einnig komin upp ný veggspjaldasýning , frásögn um slysið harmræna þegar rannsóknarskipið Pourquoi pas ? strandaði við Straumfjörð árið 1936 eða fyrir réttum 80 árum . Sýningin er í stigagangi hússins og hönnuður hennar er Heiður Hörn Hjartardóttir . Franska Sendiráðið styrkir þetta verkefni . Ennfremur verður þennan dag sett í gang ljósmyndasamkeppni á vegum Safnahúss um myndir frá Borgarnesi og Beco veitir þar fyrstu verðlaun . Dagskráin hefst í Safnahúsi kl. 15.00 á sumardaginn fyrsta og eru allir velkomnir .